รายย่อย NMG ถอนคำกล่าวโทษ “เสริมสิน” วอนเร่งจัดประชุมผู้ถือหุ้น
รายย่อย NMG ยื่น DSI ขอถอนคำกล่าวโทษให้ดำเนินคดีกับ "เสริมสิน สมะลาภา" ร้องขอให้ความร่วมมือ เร่งเจรจากับ “สุทธิชัย หยุ่น” จัดประชุมผู้ถือหุ้นให้ถูกต้องตามกฏหมาย
11 ส.ค. 2558

ผู้สื่อข่าวรายงานว่า นางสาวประทุม เรืองสุด ตัวแทนกลุ่มผู้ถือหุ้นรายย่อยบริษัท เนชั่น มัลติมีเดีย กรุ๊ป จำกัด (มหาชน) หรือ NMG ได้เข้ายื่นหนังสือถึงผู้บัญชาการสำนักคดีการเงินการธนาคาร กรมสอบสวนคดีพิเศษ หรือ DSI เพื่อขอถอนคำกล่าวโทษให้ดำเนินคดีกับ นายเสริมสิน สมะลาภา
โดยอ้างถึง​หนังสือกล่าวโทษกรณีนายเสริมสิน สมะลาภา ในฐานะกรรมการของบริษัท หลักทรัพย์ NMG ทำผิดตาม พ.ร.บ. หลักทรัพย์ฯ ทำให้ผู้ถือหุ้นรายย่อยได้รับความเสียหาย ฉบับลงวันที่ 19 มีนาคม 2558  และ  15  พฤษภาคม  2558  เรื่องที่ขอให้สอบสวนข้อเท็จจริงและหาผู้กระทำผิดมาลงโทษ กรณีน่าจะมีกรรมการบริหารของบริษัท NMG ซึ่งมีนายเสริมสิน สมะลาภา อยู่เบื้องหลังการทำราคาหุ้น  NMG  เพื่อประโยชน์ส่วนตนอย่างไม่ชอบด้วยกฎหมายนั้น
เนื่องจากปัจจุบันตลาดหลักทรัพย์แห่งประเทศไทยกำหนดให้บริษัท NMG ดำเนินการแต่งตั้งกรรมการตรวจสอบภายใน 3 เดือน หากไม่ดำเนินการตลาดหลักทรัพย์ฯ จะขึ้นเครื่องหมาย SP และหากขึ้นเครื่องหมาย SP ครบ 3 เดือน ยังไม่สามารถดำเนินการตามข้อกำหนด  ตลาดหลักทรัพย์ฯ อาจพิจารณาเพิกถอนหลักทรัพย์ต่อไป ซึ่งหากมีการดำเนินคดีนี้กับนายเสริมสินต่อไปยิ่งจะทำให้กรรมการบริหารของบริษัท NMG ไม่ครบตามข้อกำหนดของตลาดหลักทรัพย์ฯ จะทำให้บริษัท NMG ยิ่งอาจถูกเพิกถอนการซื้อขายในตลาดหลักทรัพย์ฯ และทำให้ผู้ถือหุ้นทั้งหมดได้รับความเสียหายไปมากกว่าเดิม
ทั้งนี้จึงขอให้ DSI ระงับการดำเนินคดีกับนายเสริมสิน สมะลาภา เพื่อประโยชน์แก่ส่วนรวมและผู้ถือหุ้นทั้งหมด โดยนางสาว ประทุมกล่าวว่า “ขอให้นายเสริมสินรีบเจรจากับ นายสุทธิชัย หยุ่น แทนผู้ถือหุ้นรายย่อยด้วย เพื่อให้จัดการประชุมให้ถูกต้องตามกฏหมาย ทำหน้าที่ผู้บริหารอย่างมีคุณธรรม  ถึงแม้ผู้ถือหุ้นและประชาชนทั่วไปจะหมดความเชื่อถือสิ้นศรัทธาในชื่อเสียงของนายสุทธิชัย หยุ่น ไปแล้ว แต่ก็ขอให้นายเสริมสินคำนึงถึงชื่อเสียงของบริษัทเป็นสำคัญ”
อนึ่ง นายเสริมสิน สมะลาภา เป็นประธานกรรมการบริหาร NMG